
Preporuke za primjenu treće doze u imunokompromitiranih osoba i docjepljivanje 
protiv bolesti COVID-19 - dopuna 


Izmjena u odnosu na prethodnu verziju odnosi se na primjenu docjepne (booster) doze cjepiva 
Spikevax (proizvođača Moderna) kod osoba koje su završile primarno cijepljenje prije minimalno 6 
mjeseci. 


Preporuke za — primjenu treće — doze cjepiva _— protiv  COVID-19 u 
imunokompromitiranih osoba: 


Davanje treće doze određenim kategorijama imunokompromitiranih osoba treba razlikovati od 
davanja tzv. booster doza. Treća doza primjenjuje se zbog ograničenog, tj. slabijeg imunološkog 
odgovora. Treću dozu treba shvatiti kao dodatnu dozu osobama za koje je pretpostaviti da nisu 
razvile potpuni ili zadovoljavajući imunološki odgovor. Za razliku od dodatne doze, docjepna 
booster doza je doza cjepiva koja se primjenjuje s većim vremenskim odmakom od primarne serije 
cijepljenja kako bi se produžila duljina trajanja zaštite stečene primarnim cijepljenjem. 


U sklopu programa cijepljenja protiv bolesti COVID-19 i strategije zaštite cjepivom najugroženijih 
skupina u smislu sprečavanja ozbiljne bolesti koja može rezultirati dugotrajnim posljedicama važno 
je obratiti pažnju na određene kategorije imunokompromitiranih osoba. Naime, osobe s 
imunokompromitirajućim stanjima ili osobe koje uzimaju imunosupresivne lijekove ili terapije 
izložene su povećanom riziku razvoja teških oblika bolesti COVID-19. Trenutačno odobrena cjepiva 
protiv COVID-19 u EU nisu živa cjepiva i stoga se mogu sigurno davati osobama s oslabljenim 
imunološkim sustavom. Povjerenstvo za humane lijekove (CHMP) pri EMA-i zaključilo je 4. 
listopada 2021. da dodatna, treća doza cjepiva Comirnaty (proizvođača BioNTech/Pfizer) i Spikevax 
(proizvođača Moderna) protiv bolesti COVID-19 može biti primijenjena u osoba sa značajno 
oslabljenim imunološkim sustavom. 


Za osobe s umjerenom do teškom imunosupresijom koje još nisu cijepljene protiv bolesti COVID- 
19 preporuča se cijepljenje primarnom serijom od tri doze odobrenog cjepiva protiv mRNA u 
odobrenim dobnim skupinama. 





Za osobe s umjerenom do teškom imunosupresijom koje su prethodno primile cjelovitu shemu 
cijepljenja protiv bolesti COVID-19 s 1 (Janssen cjepivo) ili 2 doze (s homolognim ili heterolognim 
rasporedom cjepiva mRNA ili virusnih vektora) u odobrenim dobnim skupinama, preporuča se 
ponuditi dodatnu dozu odobrenog mRNA cjepiva. 


Umjerena do teška imunosupresija uključuje, ali nije ograničena, osobe sa sljedećim stanjima: 


- aktivno liječenje solidnih tumorskih i hematoloških zloćudnih bolesti 

- osobe na hemodijalizi 

- osobe kojima je transplantiran solidni organ te se primjenjuje imunosupresivna terapija 

- primjena _CAR-T stanica ili transplantacija hematopoetskih matičnih stanica (unutar 2 
godine nakon transplantacije ili uzimanja imunosupresivne terapije) 

- umjerena ili teška primarna imunodeficijencija (npr. DiGeorgeov sindrom, Wiskott- 
Aldrichov sindrom) 

- uznapredovala ili neliječena HIV infekcija (osobe s HIV-om i brojem CD4 stanica <200/mm3, 
anamneza AIDS indikatorskih bolesti bez imunološke rekonstitucije te kliničke manifestacije 
infekcije HIV-om) 

- aktivno liječenje visokim dozama kortikosteroida (tj. >220 mg prednizona ili ekvivalenta 
dnevno ako se primjenjuje >2 tjedna; >40 mg prednizona ili ekvivalenta dnevno dulje od 
tjedan dana), alkilirajućim agensima, antimetabolitima, imunosupresivnim lijekovima radi 
transplantacije, primjena kemoterapije u terapiji raka koja je klasificirana kao jako 
imunosupresivna, blokatori tumor-nekrotizirajućeg faktora (TNF blokatori) i drugi biološki 
lijekovi koji imaju imunosupresivno ili imunomodulacijsko djelovanje 


Vrijeme davanja treće doze za svaku imunokompromitiranu osobu, odluka je specijaliste koji 
osobu liječi. Općenito, cjepiva koja se primjenjuju u razdobljima minimalne imunosupresije (gdje je 
to moguće) imaju veću vjerojatnost stvaranja boljeg imunološkog odgovora. Potrebno je uzeti u 
obzir da se treća doza primjenjuje sa minimalnim razmakom od 4 tjedna u odnosu na drugu dozu, 
uzimajući u obzir da u trenutku primjene cjepiva razina imunosupresije bude najniža moguća. 
Interval duži od minimalnog između doza vjerojatno će rezultirati boljim imunološkim odgovorom. 
Međutim, odgađanje cijepljenja protiv bolesti COVID-19 kako bi se povećao imunološki odgovor 
(uključujući odgodu davanja dodatne doze) potrebno je odvagnuti u odnosu na produljeno 
razdoblje osjetljivosti, uzimajući u obzir i čimbenike rizika za izloženost (uključujući lokalnu 
epidemiološku situaciju i širenje varijanti od značaja) i rizik od infekcije i kasnijih ozbiljnih 
komplikacija bolesti COVID-19. Neke osobe s oslabljenim imunološkim sustavom mogu biti i dalje 
osjetljive nakon prve ili dvije doze primarne serije, pa će se i njihovo razdoblje osjetljivosti do 
primanja dodatne doze također povećati ako se poveća interval između doza. 


Učinkovitost/djelotvornost dodatne doze cjepiva protiv COVID-19 nakon serije od 1 ili 2 doze u 
osoba s oslabljenim imunitetom trenutno je nepoznata. Može se pojaviti i smanjeni imunološki 
odgovor na dodatnu dozu. Stoga bi se osobe s oslabljenim imunološkim sustavom trebale i dalje 
dosljedno pridržavati preporučenih mjera za prevenciju i kontrolu infekcije i prijenosa SARS-CoV- 





2. Također je važno da se cijepe članovi kućanstva, zdravstveni radnici koji pružaju skrb i drugi 
bliski kontakti imunokompromitiranih osoba kako bi im se pružila neizravna zaštita. 

Korisnost serološkog testiranja ili testiranje staničnog imuniteta za procjenu imunološkog 
odgovora na cijepljenje i usmjeravanje kliničke skrbi (npr. kao dio procjene potrebe za dodatnom 
dozom) nije utvrđena. Trenutno se ne preporučuje serološko testiranje ili testiranje staničnog 
imuniteta izvan konteksta istraživanja. 


Preporuke za docjepljivanje protiv bolesti COVID-19 osoba koje su završile 
primarno cijepljenje: 


U nastavku donosimo preporuke i obrazloženje za docjepljivanje osoba koje su završile primarno 
cijepljenje protiv bolesti COVID-19, tj. koje su primile dvije doze cjepiva Comirnaty, Spikevax ili 
Vaxzevrie ili jednu dozu Janssenova cjepiva. 


Europska agencija za lijekove (EMA) objavila je 4. listopada 2021. godine ocjenu primjene treće 
doze cjepiva Comirnaty pri čemu je važno razlikovati radi li se o trećoj dozi primarnog cijepljenja 
kod imunokompromitiranih osoba ili o trećoj dozi koja je docjepljivanje u osoba koje su primile 
primarnu shemu cijepljenja. 


Prema ocjeni EMA-e, koju možete naći na ovoj poveznici: 
https://www.ema.europa.eu/en/news/comirnaty-spikevax-ema-recommendations-extra-doses- 
boosters 

a prijevod na stanici HALMED-a ovdje: https://www.halmed.hr/Novosti-i- 
edukacije/Novosti/2021/EMA-objavila-preporuku-o-primjeni-dodatne-doze-cjepiva-Comirnaty-i- 








Spikevax-te-booster-doze-cjepiva-Comirnaty/2724 
cjepivo Comirnaty može se razmotriti kao docjepna (booster) doza u osoba u dobi od 18 godina i 
više najmanje 6 mjeseci nakon primjene druge doze cjepiva Comirnaty. 


Europska agencija za lijekove je 25. listopada 2021. godine je zaključila kako se docjepna doza 
cjepiva protiv COVID-19 Spikevax (proizvođača Moderna) može razmotriti kod osoba u dobi od 18 


godina i više. Objava dostupna na poveznici: https://www.ema.europa.eu/en/news/spikevax-ema- 


recommendation-booster . 


EMA nije razmatrala primjenu cjepiva Comirnaty i Moderna kao docjepne doze nakon primjene 
drugih cjepiva. 

Međutim, kombinirana shema cijepljenja u primarnom slijedu cijepljenja je ispitivana korištenjem 
Comirnaty cjepiva kao jednog od dvije doze i pokazalo se da je imunogenost primjene dva različita 
cjepiva jednako dobra, ako ne i bolja nego nakon primjene dvije doze istog cjepiva za primarno 
cijepljenje. Doduše, također se uočilo i da se uobičajene nuspojave cijepljenja javljaju u većem 
postotku cijepljenih kombiniranom shemom u odnosu na primjenu istog cjepiva za dvije doze. 





Donosimo preporuku o docjepljivanju protiv bolesti COVID-19: 


Preporučujemo docjepljivanje protiv bolesti COVID-19 sljedećim kategorijama stanovništva: 

a. korisnicima domova za starije i nemoćne osobe i odrasle osobe s invaliditetom 

b. radnicima zaposlenim kod pružatelja usluge smještaja za starije i nemoćne osobe i odrasle 
osobe s invaliditetom i kod drugih pružatelja usluge smještaja 

c. zdravstvenim radnicima koji izravno skrbe o pacijentima: bilo koja razina zdravstvene 
zaštite 

d. svim osobama u dobi 65 i više godina, 
svim osobama u dobi 18 i više godina koje dijele kućanstvo s imunokompromitiranim i 
izrazito osjetljivim osobama, 

f. svim osobama u dobi 18 i više godina koje boluju od kroničnih bolesti koje uvećavaju rizik 
za teže oblike bolesti COVID-19. 


Uzimajući u obzir specifičnosti zdravstvenog stanja kao i obiteljskog i radnog okruženja koji mogu 
biti važni u donošenju odluke o cijepljenju, sve osobe u dobi 18 i više godina u kojih je proteklo 
najmanje 6 mjeseci nakon završetka primarnog cijepljenja mogu se docijepiti nakon konzultacije s 
liječnikom. 


Osobama koje su preboljele COVID-19 te su nakon preboljenja započele i završile primarno 
cijepljenje, nije potrebna treća doza. 


Kada docijepiti: 


Cjepivom Comirnaty ili Spikevax preporučuje se docijepiti minimalno šest mjeseci nakon završetka 
primarnog cijepljenja. 


Kojim cjepivom docijepiti: 


S obzirom na to da je EMA dala odobrenje za primjenu docjepne doze za cjepivo Comirnaty te 
Spikevax, a kod dvodoznih shema cijepljenja se pokazalo da se kombiniranom shemom dva 
različita cjepiva postiže viša imunogenost nego pri primjeni dvije doze istog cjepiva, preporučamo: 


e Kod osoba koje su u primarnom cijepljenju primile cjepivo Spikevax (proizvođača Moderna) 
kao docjepna doza preporuča se primijeniti isto cjepivo sa kojim je cijepljenje i započeto. 
Napominjemo kako se Spikevax kod docjepne doze primjenjuje u dozi od 0,25 ml dok se 
kod primarnog cijepljenja primjenjuje u dozi od 0,5 ml u skladu sa uputom u Sažetku opisa 
svojstava lijeka. 

e Kod osoba koje su u primarnom cijepljenju primile cjepivo Comirnaty (proizvođača 
BioNTech/Pfizer) kao docjepna doza preporuča se primijeniti isto cjepivo sa kojim je 
cijepljenje i započeto. 





e Kod svih ostalih koji su kao dio primovakcinacije primili druga cjepiva (Vaxzevria, Jansen ili 
druga cjepiva) smatramo da je trenutno za docjepljivanje opravdano primijeniti cjepivo 
Comirnaty ili Spikevax (0,25 ml) neovisno o tome kojim je cjepivom provedeno primarno 
cijepljenje. 


S obzirom na to da je Sažetak opisa svojstava lijeka za cjepivo Comirnaty te Spikevax revidiran na 
način da se dozvoli mogućnost primjene docjepne doze u osoba koje su ranije primile dvije doze 
cjepiva Comirnaty odnosno Spikevax, primjena treće doze je u skladu s revizijom odobrenja. 


Za osobe koje su se primarno cijepile drugim cjepivima, docjepljivanje cjepivom Comirnaty i 
Spikevax izlazi izvan odobrenih indikacija, tj. radi se o off-label primjeni koju smatramo 
opravdanom na temelju dostupnih medicinskih znanja. 


Organizacija cijepljenja: 


Za docjepljivanje i primjenu treće doze protiv bolesti COVID-19 građani mogu koristiti sve 
dostupne mogućnosti kao i za primarno cijepljenje: punktovi za cijepljenje bez najavljivanja (popisi 
su objavljeni na mrežnim stranicama zavoda za javno zdravstvo), izabrani liječnik obiteljske 
medicine i sl. 


Organizacija cijepljenja ,na licu mjesta“: 
a. korisnika domova za starije i nemoćne osobe i odrasle osobe s invaliditetom 
b. radnika zaposlenim kod pružatelja usluge smještaja za starije i nemoćne osobe i odrasle 
osobe s invaliditetom i kod drugih pružatelja usluge smještaja 
c. zdravstvenih radnika koji izravno skrbe o pacijentima: bilo koja razina zdravstvene zaštite 


Docijepljivanje navedenih prioritetnih kategorija potrebno je organizirati kao i u prvoj fazi 
primarnog cijepljenja po principu cijepljenja na licu mjesta: kod pružatelja usluge smještaja za 
korisnike i radnike (a. i b.) i u zdravstvenim ustanovama za zdravstvene radnike (c.). 


Još jednom napominjemo da je prioritet cijepiti s dvije doze (jednom dozom u 
slučaju Janssenova cjepiva) one osobe koje se još nisu cijepile. 


